Geslaagde sampioenboer glo aan gesond eetPeter Nyathi is met rede trots op sy sampioene wat hy onder andere vir Checkers en Shoprite reg oor Gauteng lewer. ’n Werknemer op ʼn sampioenplaas, Peter Nyathi, het sy eie sampioenboerdery in Magaliesburg van ʼn droom na ’n suksesvolle onderneming geneem wat nou 175 mense in diens kan neem en honderde winkels van hoëgehalte plaaslike produkte voorsien. Nyathi, wat van Zimbabwe af kom, se eenmansaak het as ’n werknemer van Denny Mushrooms begin vorm kry, waar sy drome om sy eie boerdery te begin uiteindelik daartoe gelei het dat hy die groot risiko geneem het. Maar ten spyte van ’n BSc-honneurs in landbou-ekonomie, ʼn bemarkingsbestuur-diploma van IMM SA en jarelange ervaring in die bedryf, het hy aanvanklik gesukkel om finansiering te kry. Die boerdery, Tropical Mushrooms, is in 1999 begin toe hy ŉ vennootskap met Absa se Resource Initiative Trust (RIT) gesluit het, wat die aanvanklike finansiële ondersteuning verleen het. Hy het stelselmatig sy mark onder kleinskaalse kleinhandelaars uitgebrei. Tropical Mushrooms het in 2006 begin om aan Pick n Pay te voorsien toe die kleinhandelaar sampioene ten bedrae van R2,5 miljoen by hom gekoop het. Pick n Pay het Nyathi gekies op grond van die buitengewone groei wat sy boerdery getoon het en die talle werksgeleenthede wat hy geskep het. In 2009 is Nyathi deur die Landbouskrywers SA as Opkomende Boer van die Jaar vir Gauteng en nasionale finalis aangewys. In 2018 het Pick n Pay sampioene ten bedrae van R11 miljoen by Tropical Mushrooms aangekoop en in 2019 is hy as Pick n Pay se kleinskaalverskaffer van die jaar aangewys. In 2016 het hy nog ʼn groot deurbraak gemaak toe hy ’n ooreenkoms met die Shoprite-groep aangegaan het. Vandag lewer hy sy vars produkte daagliks by die Shoprite-groep se Centurion-verspreidingsentrum af. Van daar af beland die sampioene op die rakke van meer as 350 Shoprite- en Checkers-supermarkte oor die hele Gauteng. “Ons het in 2016 aan Shoprite en Checkers begin lewer, en dit het die mark vir ons wyd oopgemaak. Elke onderneming het toegang tot die mark nodig, en ek is Shoprite baie dankbaar dat hulle hul vertroue in ons stel,” sê Nyathi. Nyathi se plaas produseer meer as 800 000 kilogram sampioene per jaar. Vandag kan Nyathi met trots tot 175 mense per keer in diens neem, afhangende van veranderende kontrakte, opbrengste en oes-spitstye. Alhoewel Nyathi baie ervaring in die sampioenbedryf het, kon niks hom voorberei op Covid-19 nie, en Suid-Afrika se gepaardgaande harde inperkings het volgens hom sy onderneming drasties beïnvloed. Die kleinskaalse klante wat hulle winkels moes sluit, was ʼn verwoestende terugslag, maar Nyathi se vennootskappe met die groot supermarkte het hom kop bo water laat hou. “Altesaam 50% van ons klante was die kleiner winkels wat gesluit het, dus was ons net op die groot supermarkte aangewese,” sê hy. “Ons boerdery sou heeltemal stilgestaan het ​​as hulle nie daar was nie. Ons het daarin geslaag om te oorleef, en namate die winkeltjies weer oopmaak, is sake besig om na normaal terug te keer.” Nyathi leef sy passie vir sampioene onbeskroomd uit, in sy boerdery, sowel as die geniet daarvan en hy hoop dat meer Suid-Afrikaners sy liefde vir hierdie swamgroente sal deel. “In Suid-Afrika is ons steeds ver agter lande soos Australië en die Verenigde State as dit kom by die verbruik van sampioene. Dit sal goed wees om mense aan te moedig om gesonde kos te eet, insluitend sampioene, en om ons vleisverbruik en cholesterol te verminder,” sê hy.